কেন তৃণমূল ছাড়লাম? এর উত্তর দিতে গিয়ে শুক্রবার ধর্মতলায় ফাইল খুলে অভিযোগ শানিয়েছেন মুকুল রায়। বলেছেন, ‘‘বিশ্ববাংলা সরকারের কোনও সংস্থা নয়। এটা একটা কোম্পানি। এর মালিক অভিষেক বন্দ্যোপাধ্যায়। তৃণমূল বলে, ‘জাগো বাংলা’ তাদের মুখপত্র। এর মালিকের নামও অভিষেক বন্দ্যোপাধ্যায়। পশ্চিমবঙ্গে তৃণমূলের যত লোগো, লিফলেট, পোস্টার, ব্যানার হবে, সব ছাপানোর দায়িত্বে অভিষেকের সংস্থা। পশ্চিমবঙ্গের তৃণমূলের নেতা, কর্মীরা এটা জানেন না।’’
মুকুল রায়কে সঙ্গে পেয়ে উৎসাহিত বিজেপি। গেরুয়া বাহিনী মনে করছে, শুক্রবার তৃণমূল কংগ্রেসের বিরুদ্ধে যে অস্ত্র প্রয়োগ করেছেন মুকুল তা মূল ফিলমের ট্রেলার মাত্র। সেই ট্রেলারেই তিনি যা অভিযোগ এনেছেন, তাতেই সরকারের স্বরাষ্ট্রসচিব থেকে দলের মহাসচিব— সকলকে একাধিক সাংবাদিক সম্মেলন করতে হয়েছে। মুকুল জানিয়েছেন, এখনও অনেক কিছু তিনি ফাঁস করবেন, তবে দফায় দফায়।
সারদাকর্তা সুদীপ্ত সেনের সঙ্গে ডেলোয় হওয়া বহুচর্চিত বৈঠক-ঘটিত বিতর্ক নিয়েও হাটে হাড়ি ভেঙেছেন মুকুল। বলেছেন, ‘‘সারদা নিয়ে কুণাল ঘোষ জেল খাটল। ডেলোর বৈঠকে আমিও ছিলাম। সঙ্গে তৎকালীন পর্যটন সচিব আর কুণাল ঘোষও ছিলেন। ব্যবসা সম্প্রসারণ নিয়ে আলোচনার পরে আমরা বেরিয়ে গিয়েছিলাম। সুদীপ্ত সেন বলেছে, ৮৪০ কোটি টাকা পর্যটন, সংবাদমাধ্যম এবং অ্যাম্বুল্যান্সে বিনিয়োগ করেছে। এর জবাব কি মুকুল রায় দেবে?’’
কুণাল ঘোষের নাম করেছেন মুকুল রায়। তাঁর আমলেই দল থেকে সাসপেন্ড করা হয় রাজ্যসভার সাংসদ কুণালকে। যদিও সেই বহিষ্কারের দলীয় চিঠি এখনও তাঁর ঠিকানায় পৌঁছয়নি বলে দাবি করেন কুণাল ঘোষ। কুণাল সুযোগ পেলেই ঘোষণা করেন যে, তিনি দলের অনুগত সৈনিক। মমতা বন্দ্যোপাধ্যায় তাঁর নেত্রী। এখনও তিনি সাংসদ হিসেবে প্রাপ্য ভাতার অংশ দলকে দেন। কিন্তু তিনি একের পর এক প্রশ্ন তুলে দলের অস্বস্তিও বাড়িয়ে দেন। মুকুল রায় শুক্রবার সমাবেশ করার পরে শনিবারই তিনি একগুচ্ছ প্রশ্ন তুলেছেন। সেই প্রশ্নে মুকুল রায়ের থেকেও বেশি অস্বস্তি তৃণমূল কংগ্রেসের। কারণ, প্রশ্নগুলি বিজেপি নেতা মুকুল রায়কে নয়, তৃণমূল কংগ্রেসের প্রাক্তন সাধারণ সম্পাদক মুকুল রায়কে।
রাজনৈতিক মহলের প্রশ্ন উঠছে, এটা মকুল-কুণাল বোঝাপড়া নয় তো? কুণাল বিতর্কিত প্রশ্ন তুলবেন আর মুকুল তার জবাব দিতে গিয়ে নতুন নতুন বিষয়ে হাটে হাঁড়ি ভাঙবেন! এমন সম্ভাবনা অহেতুক নয়। কারণ, শুক্রবার ধর্মতলায় সমাবেশের ঠিক আগের সন্ধ্যায় আচমকাই কুণাল ঘোষের বাড়িতে চলে যান মুকুল রায়। গোপনে কথা হয় প্রায় এক ঘণ্টা। বিষয় নিয়ে মুখে কুলুপ আটেন মুকুল। আর কুণাল বলেন, ‘‘যা কথা হয়েছে তা প্রকাশ্যে বলার নয়।’’

ধর্মতলায় সভার আগে কুণালের বাড়িতে মুকুল। ছবি: পিন্টু মণ্ডল
সারদা গোষ্ঠীতে যুক্ত থাকার অভিযোগে জেল খাটতে হয়েছে কুণালকে। পুলিশের অত্যাচার সহ্য করতে হয়েছে বলেও অভিযোগ। জেলের মধ্যে আত্মহত্যার চেষ্টাও করেছেন তিনি। ক্ষোভ, জ্বালা অনেক রয়েছে। ইতিমধ্যেই সেই ক্ষোভ, জ্বালা সোশ্যাল মিডিয়ায় প্রকাশ করে তৃণমূলের স্বস্তি কেড়েছেন। সেটাই কি মুকুল রায়ের মাধ্যমে সংগঠিত করতে চান কুণাল? মনে রাখতে হবে, চূড়ান্ত পর্যায়ে মুকুলের তৃণমূল কংগ্রেস ত্যাগ কুণালের হাত ধরেই। দিনটা ছিল দুর্গাপুজোর চতুর্থী। উপলক্ষ্য ছিল, কুণালের পাড়ার পুজোর উদ্বোধন। আর সেই দিনই তৃণমূলের বহিষ্কৃত সাংসদ কুণাল জানিয়েছিলেন, প্রকাশ্যে অনেক দিন পরে দেখা হলেও তাঁদের মধ্যে যোগাযোগ ছিলই।
তবে কি একদা সাংবাদিক হিসেবে মমতার ঘনিষ্ঠবৃত্তে থাকা কুণাল ঘোষই বিজেপির সুবিধা করে দিতে তথ্য ও নথি সরবরাহ করছেন? রাজ্যসভার সাংসদ হওয়ার পরে বরাবর মমতা বন্দ্যোপাধ্যার সফরে সঙ্গী হয়ে এক ঘরে থাকতেন মুকুল ও কুণাল। সাধারণত সেটা হতো ঠিক মমতা বন্দ্যোপাধ্যায়ের পাশের ঘর। দু’জনেই জানেন তৃণমূলের অনেক কিছু। জেল থেকে বেরনোর পরে বার বার দলে তাঁকে রেখে তদন্তের দাবি তুলেছেন কুণাল। দলের অন্দরে ঢুকে অনেক গোপন কথা বলার দাবি রেখেছেন। কিন্তু তাতে কেউ আমল দেয়নি। মামলায় জর্জরিত কুণাল ঘোষের এখনই রাজনীতিতে যোগ দেওয়ার সম্ভাবনা কম। তাই কি তিনি আড়ালে থেকে কলকাঠি নাড়ার পরিকল্পনা নিয়েছেন?
এমন সম্ভাবনা নিয়ে উৎসাহিত রাজ্য বিজেপি। সেক্ষেত্রে সংগঠন বাড়ানোর মতো কঠিন কাজের থেকে তৃণমূলের সংগঠনে চিড় ধরানোর সহজ কাজটা করাই লক্ষ্য হবে দিলীপ-বাহিনীর।